钦定古今图书集成/明伦汇编/官常典/第343卷 > 崔隐甫
## 钦定古今图书集成/明伦汇编/官常典/第343卷 > 崔隐甫

按《唐书》本传：“隐甫，贝州武城人，隋散骑侍郎儦曾孙。
解褐左玉钤卫兵曹参军，迁殿中侍御史，内供奉。浮
屠惠范倚太平公主，胁人子女，隐甫劾状，反为所挤，
贬卭州司马。元宗立，擢汾州长史，兼河东道支度营
田使，迁洛阳令。梨园弟子胡鶵善笛，有宠，尝负罪匿
禁中，帝以他事召隐甫，从容指曰：‘就卿丐此人’。对曰：
‘陛下轻臣而重乐工，请解官’。”再拜出，帝遽谢，与胡鶵
隐甫杀之。有诏：“贳死不及矣。”赐隐甫百缣。孙佺败绩
于奚，擢隐甫并州司马护边。会兄逸甫疾甚，未及行，
诏责逗留，下除河南令。累拜华州刺史、太原尹。入为
河南尹。居三岁，进拜御史大夫。初，台无狱，凡有囚则
系大理。贞观时，李乾祐为大夫，始置狱，由是中丞、侍
御史皆得系人。隐甫执故事，废掘诸狱。其后患囚往
来或漏泄，复系之厨院云。台中自监察御史而下，旧
皆得颛事，无所承谘，隐甫始一切令归禀，乃得行。有
忤意，辄劾正，多贬黜者，台吏侧目，威名赫然。帝尝诏
校外官，岁考异时，必委曲参审，竟春未定。隐甫一日
会朝集，使询逮检实，其暮皆讫，议者服其敏。帝尝谓
曰：“卿为大夫，天下以为称职。”张说当国，隐甫素恶之，
乃与中丞宇文融、李林甫𣊻其过，不宜处位，说赐罢。
然帝嫉朋党，免其官，使侍母。岁馀，复为大夫，迁刑部
尚书，兼河南尹。帝还京师，即拜东都留守，累封清河
郡公。卒，赠益州大都督，谥曰忠。始，帝欲相隐甫也，谓
曰：“牛仙客可与语，卿常见否？”对曰：“未也。”帝曰：“可见之。”
隐甫终不诣。他日又问，对如初。帝乃不用子弟。或问
故，答曰：“吾不以其人微易之也，其材不逮中人，可与
之对耶？”隐甫所至洁介自守，明吏治，在职以彊正称
云。